Det blev ikke nødvendigt med en større redningsaktion, men politi og beredskab rykkede til Hirtshals med flere patruljer, ambulance, lægebil, helikopter og dykkere omkring klokken 00.30 natten til mandag. Her havde en beruset mand truet med at kaste sig i havnen, men han gjorde ikke alvor af truslerne, fortæller vagtchef ved Nordjyllands Politi, Mogens Hougesen. Manden blev anholdt og taget med i detentionen i Aalborg. Han er sigtet for overtrædelse af ordensbekendtgørelsen, og der venter nu en bøde.

Referat:
Politi og redning rykkede ud i stort antal, da en mand truede med at springe i havnen i Hirtshals.